PMIndiaData/PMIndiaSum huggingface dataset:
शहीद दिनानिमित्त कोलकातातील व्हिक्टोरिया स्मारक सभागृह, इथे पंतप्रधानांच्या हस्ते होणार बिप्लोबी भारत कलादालनाचे उद्घाटन

पंतप्रधान नरेंद्र मोदी शहीद दिनानिमित्त, 23 मार्च रोजी कोलकातामध्ये व्हिक्टोरिया स्मारक सभागृहात, संध्याकाळी 6 वाजता दूरदृश्य प्रणालीच्या माध्यमातून बिप्लोबी भारत कलादालनाचे उद्घाटन करतील. या कार्यक्रमादरम्यान पंतप्रधान उपस्थितांना संबोधितही करणार आहेत. स्वातंत्र्यलढ्यातील क्रांतिकारकांचे योगदान आणि ब्रिटीश वसाहतींच्या राजवटी विरोधात त्यांनी केलेला सशस्त्र प्रतिकार या कलादालनात दाखवण्यात आला आहे. स्वातंत्र्य चळवळीच्या या पैलूला मुख्य प्रवाहात अनेकदा योग्य स्थान दिले गेले नाही. या नवीन कलादालनाचा उद्देश 1947 पर्यंत घडलेल्या घटनांचा समग्र पट मांडणे आणि क्रांतिकारकांच्या महत्त्वपूर्ण भूमिकेवर प्रकाश टाकणे हा आहे. क्रांतिकारी चळवळीला चालना देणारी राजकीय आणि बौद्धिक पार्श्वभूमी बिप्लोबी भारत कलादालनात चित्रित केली आहे. यात क्रांतिकारक चळवळीचा जन्म, क्रांतिकारक नेत्यांच्या महत्त्वपूर्ण संघटनांची निर्मिती, चळवळीचा प्रसार, भारतीय राष्ट्रीय सैन्याची निर्मिती, नौदल बंडाचे योगदान, यासह इतर गोष्टी दाखवल्या आहेत.
पंतप्रधान मोदी आणि भूतानचे पंतप्रधान यांच्यात दूरध्वनीवरुन चर्चा

पंतप्रधान नरेंद्र मोदी यांनी आज भूतानचे पंतप्रधान डॉ लोट्ये त्सेरिंग यांच्याशी दूरध्वनीवरुन चर्चा केली. दोन्ही पंतप्रधानांनी यावेळी कोविड-19 या जागतिक आजाराच्या पार्श्वभूमीवर प्रादेशिक परिस्थितीवर चर्चा केली. तसेच या आजाराचा संसर्ग रोखण्यासाठी दोन्ही देशांत सुरु असलेल्या उपाययोजनांची परस्परांना माहिती दिली. भूतानमध्ये या आजाराचा प्रादुर्भाव आटोक्यात ठेवण्यासाठी भूतानचे राजे आणि पंतप्रधान ल्योनच्छेन डॉ त्सेरिंग या दोघांच्या नेतृत्वाखाली जी लढाई लढली जाते आहे, त्याचे पंतप्रधान नरेंद्र मोदी यांनी कौतुक केले. कोविड-19 च्या लढाईत प्रादेशिक स्तरावर समन्वय कायम राहावा यासाठी पुढाकार घेतल्याबद्दल ल्योनच्छेन डॉ त्सेरिंग यांनी पंतप्रधान मोदींचे आभार मानले. भारतासारख्या विशाल आणि मिश्र लोकवस्ती असलेल्या देशात या लढ्याचे नेतृत्व करत असतांना आशियातील प्रादेशिक स्तरावर देखील मोदी यांनी घेतलेल्या आघाडीबद्दल त्यांनी आभार व्यक्त केले. सार्क देशांच्या 15 मार्च रोजी झालेल्या बैठकीत विशेष व्यवस्थेविषयी झालेल्या निर्णयानुसार अंमलबजावणी सुरु असल्याबद्दल, दोन्ही नेत्यांनी समाधान व्यक्त केले. पंतप्रधान मोदी यांनी यावेळी भारत-भूतान यांच्यातल्या प्राचीन आणि विशेष स्वरूपाच्या संबंधांचा उल्लेख केला. कोविड-19 या आजाराचा भूतानच्या जनतेच्या आरोग्यावर आणि भूतानच्या अर्थव्यवस्थेवर होणारा परिणाम कमी करण्यासाठी भूतानला सर्वतोपरी सहकार्य करण्याचे आश्वासन मोदी यांनी ल्योनच्छेन डॉ त्सेरिंग यांना दिले. भूतानचे राजे, ल्योनच्छेन डॉ त्सेरिंग आणि भूतानच्या सर्व जनतेला निरामय आणि सुखी आयुष्यासाठी शुभेच्छा दिल्या.
पंतप्रधानांनी स्विडिश पंतप्रधान स्टीफन लोफेन यांच्याशी संवाद साधला

पंतप्रधान नरेंद्र मोदी यांनी आज स्विडनचे पंतप्रधान स्टीफन लोफेन यांच्याशी संवाद साधला. “स्विडनचे पंतप्रधान स्टीफन लोफेन यांच्याशी दूरध्वनीवरुन चर्चा केली. “मेक इन इंडिया” अभियानाला स्विडनने दिलेल्या पाठिंब्याबद्दल मी त्यांची प्रशंसा करतो”, असे पंतप्रधानांनी ट्विटरवरुन सांगितले.
नववर्षानिमित्त पंतप्रधानांच्या देशवासियांना शुभेच्छा

पंतप्रधान नरेंद्र मोदी यांनी देशवासियांना नवीन वर्षाच्या शुभेच्छा दिल्या आहेत. “तुम्हा सर्वांना 2018 या नवीन वर्षाच्या अनेक शुभेच्छा. या वर्षांने सर्वांच्या आयुष्यात आनंद, समृध्दी आणि चांगले आरोग्य आणावे, अशी मी प्रार्थना करतो”, असे पंतप्रधानांनी म्हटले आहे.
दक्षिण सुदानमधून परतलेल्या भारतीयांचे पंतप्रधानांकडून स्वागत

दक्षिण सुदानमधून परतलेल्या भारतीयांचे पंतप्रधान नरेंद्र मोदी यांनी स्वागत केले आहे. परराष्ट्र व्यवहार मंत्री सुषमा स्वराज आणि राज्यमंत्री जनरल व्ही. के. सिंग यांनी यादवीग्रस्त दक्षिण सुदानमधून भारतीयांना मायदेशी परत आणण्यासाठी केलेल्या प्रयत्नांबद्दल पंतप्रधानांनी दोघांचे अभिनंदन केले आहे. ‘ऑपरेशन संकट मोचन’ द्वारे भारतीयांना परत आणण्याची मोहीम यशस्वी करण्यासाठी संरक्षणमंत्री मनोहर पर्रिकर, भारतीय हवाईदल, भारतीय रेल्वे, एअर इंडिया यांनी बजावलेल्या भूमिकेबद्दलही पंतप्रधानांनी या सर्वांचे अभिनंदन केले आहे.
माजी खासदार आणि पत्रकार चंदन मित्रा यांच्या निधनाबद्दल पंतप्रधानांनी व्यक्त केला शोक

राज्यसभेचे माजी सदस्य आणि पत्रकार चंदन मित्रा यांच्या निधनाबद्दल पंतप्रधान नरेंद्र मोदी यांनी दुःख व्यक्त केले आहे. प्रतिभा आणि अंतर्दृष्टीबद्दल ते सदैव स्मरणात राहतील असे पंतप्रधानांनी म्हटले आहे. ‘प्रतिभा आणि अंतर्दृष्टी यासाठी चंदन मित्रा सदैव स्मरणात राहतील.माध्यम जगत आणि राजकारण यामध्ये त्यांनी स्वतंत्र ओळख निर्माण केली. त्यांच्या निधनाने व्यथित झालो.त्यांचे कुटुंबीय आणि हितचिंतकांच्या दुः खात सहभागी आहे. ओम शांती !’ असे पंतप्रधानांनी ट्वीटर वर म्हटले आहे.
भारत  आणि पोर्तुगाल यांच्यातल्या माहिती ,तंत्रज्ञान आणि इलेक्ट्रॉनिक क्षेत्रातल्या सहकार्य विषयक सामंजस्य कराराला केंद्रीय मंत्रिमंडळाची मंजुरी

भारत आणि पोर्तुगाल यांच्यातल्या माहिती ,तंत्रज्ञान आणि इलेक्ट्रॉनिक क्षेत्रातल्या सहकार्य विषयक सामंजस्य कराराला केंद्रीय मंत्रिमंडळाने मंजुरी दिली आहे.6 जानेवारी 2017 ला नवी दिल्लीत या सामंजस्य करारावर स्वाक्षऱ्या झाल्या होत्या.यामुळे माहिती तंत्रज्ञान क्षेत्रात दीर्घ आणि चिरकाल सहकार्या साठी मदत होणार आहे.
“प्रकल्प विकास निधी”ला केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत 500 कोटींच्या प्रकल्प विकास निधीला मान्यता देण्यात आली. या संयुक्त निधीतून कांबोडिया, लाओस, म्यानमार आणि व्हिएतनाम येथील प्रकल्पांमध्ये भारत गुंतवणूक करणार आहे. वाणिज्य विभागाच्यावतीने प्रकल्प विकास निधी उभारण्यात येणार असून एक्झिम बँकेच्यामार्फत या निधीचा वापर करण्यात येणार आहे. आंतरमंत्रालय समितीच्या माध्यमातून या प्रकल्प विकास निधीचे व्यवस्थापन करण्यात येणार असून समितीचे अध्यक्ष म्हणून वाणिज्य सचिव कार्य पाहणार आहेत.
ताजिकिस्तानच्या स्वातंत्र्य दिनानिमित्त  पंतप्रधानांकडून तिथल्या जनतेला शुभेच्छा

ताजिकिस्तानच्या स्वातंत्र्य दिनानिमित्त तिथल्या जनतेला पंतप्रधान नरेंद्र मोदी यांनी शुभेच्छा दिल्या आहेत. “ताजिकिस्तानच्या स्वातंत्र्य दिनानिमित्त तिथल्‍या जनतेला माझ्या शुभेच्छा. ताजिकिस्तानबरोबर भारताचे दृढ ऐतिहासिक आणि सांस्कृतिक संबंध राहिले आहेत. कृषी, दळणवळण, व्यापार आणि संरक्षण या क्षेत्रातील संबंध मजबूत करण्यासाठी उभय देश क्रियाशील आहेत” असे पंतप्रधानांनी म्हटले आहे.
जर्मनीतील G7 शिखर परिषदेत ‘स्ट्रॉन्गर टुगेदर: अॅड्रेसिंग फूड सिक्युरिटी अँड अॅडव्हान्सिंग जेंडर इक्वॅलिटी’ या सत्रातील पंतप्रधानांच्या वक्तव्याचा मराठी अनुवाद

महोदय, जागतिक तणावाच्या वातावरणात आपण भेटत आहोत. भारत नेहमीच शांततेच्या बाजूने राहिला आहे. सध्याच्या परिस्थितीतही भारताने संवाद आणि मुत्सद्देगिरीचा मार्ग स्वीकारण्याचा सातत्याने आग्रह केला आहे. या भू-राजकीय तणावाचा प्रभाव फक्त युरोपपुरता मर्यादित नाही. ऊर्जा आणि अन्नधान्याच्या वाढत्या किमतींचा परिणाम सर्वच देशांवर होत आहे. विकसनशील देशांची ऊर्जा आणि सुरक्षा विशेषतः धोक्यात आहे. या आव्हानात्मक काळात भारताने अनेक गरजू देशांना अन्नधान्याचा पुरवठा केला आहे. गेल्या काही महिन्यांत अफगाणिस्तानला मानवतावादी मदत म्हणून सुमारे 35,000 टन गहू आम्ही पाठविला आहे. तिथल्या भीषण भूकंपानंतरही मदत म्हणून साहित्य पोहोचवणारा भारत हा पहिला देश होता. अन्न सुरक्षेसाठी आम्ही शेजारी श्रीलंकेलाही मदत करीत आहोत. जागतिक अन्न सुरक्षा या विषयावर माझ्याकडे काही सूचना आहेत. प्रथम, आपण खतांच्या उपलब्धतेवर लक्ष केंद्रित केले पाहिजे आणि जागतिक स्तरावर खतांची मूल्य साखळी सुरळीत ठेवली पाहिजे. आम्ही भारतात खतांचे उत्पादन वाढवण्याचा प्रयत्न करीत आहोत आणि या संदर्भात जी 7 देशांचे सहकार्य घेत आहोत. दुसरे म्हणजे, जी 7 देशांच्या तुलनेत भारताकडे प्रचंड कृषी मनुष्यबळ आहे. भारतीय कृषी कौशल्यामुळे जी 7 गटातील काही देशांमध्ये चीज आणि ऑलिव्ह या सारख्या पारंपरिक कृषी उत्पादनांना नवसंजीवनी मिळण्यास मदत झाली आहे. आपल्या सदस्य देशांमध्ये भारतीय कृषी प्रतिभेचा व्यापक वापर करण्यासाठी G7 गट एक रचनात्मक प्रणाली तयार करू शकेल का? भारतातील शेतकऱ्यांच्या पारंपरिक प्रतिभेच्या मदतीने G7 देशांना अन्न सुरक्षेची ग्वाही दिली जाईल. पुढील वर्षी, जग आंतरराष्ट्रीय धान्य वर्ष (International Year of Millets) म्हणून साजरे करत आहे. धान्य गटात ज्वारी, बाजरी, रागी आणि अन्य छोट्या खाद्यबिया मोडतात. धान्य वर्षाच्या निमित्ताने बाजरीसारख्या पौष्टिक पर्यायाला प्रोत्साहन देण्यासाठी मोहीम राबवायला हवी. जगातील अन्न सुरक्षा सुनिश्चित करण्यासाठी ही धान्य मोलाचे योगदान देऊ शकतात. शेवटी, भारतात होत असलेल्या 'नैसर्गिक शेती' क्रांतीकडे मी तुम्हा सर्वांचे लक्ष वेधून घेऊ इच्छितो. तुमचे तज्ज्ञ या प्रयोगाचा अभ्यास करू शकतात. या विषयावरील कागदविरहीत (ऑनलाईन) माहिती आम्ही तुमच्या सर्वांशी शेअर केली आहे. महोदय, जिथे स्त्री-पुरुष समानतेचा प्रश्न आहे, तिथे आज भारताचा दृष्टिकोन 'महिला विकासा वरून 'महिलांच्या नेतृत्वाखाली विकास' या संकल्पनेकडे जात आहे. 60 लाखाहून अधिक आघाडीच्या भारतीय महिला कर्मचाऱ्यांनी कोरोना महामारीच्या काळात आमच्या नागरिकांना सुरक्षित ठेवले. आमच्या महिला शास्त्रज्ञांनी भारतात लस आणि चाचणी किट विकसित करण्यात मोठे योगदान दिले आहे. भारतात दहा लाखांहून अधिक महिला स्वयंसेविका ग्रामीण आरोग्य पुरवण्यासाठी सक्रिय आहेत, ज्यांना आपण 'आशा वर्कर' म्हणतो. गेल्या महिन्यातच, जागतिक आरोग्य संघटनेने या भारतीय आशा कार्यकर्त्यांचा '2022 ग्लोबल लीडर्स अवॉर्ड' देऊन गौरव केला. भारतातील स्थानिक स्वराज संस्थांमधील सरकारे ते केंद्र सरकारपर्यंत निवडून आलेल्या सर्व नेत्यांची गणना केली तर त्यातील निम्म्याहून अधिक महिला आहेत आणि त्यांची एकूण संख्या लाखोंच्या घरात असेल. आज भारतीय महिलांचा निर्णय प्रक्रियेत खराखुरा पूर्ण सहभाग आहे हे यावरून दिसून येते. पुढील वर्षी भारत G20 गटाचे अध्यक्षपद भूषवणार आहे. G20 च्या व्यासपीठावर कोविड नंतरच्या आरोग्य सुधारणांसह इतर मुद्द्यांवर G7-देशांशी घनिष्ट आणि सखोल संवाद आम्ही कायम ठेवू.
परमपूज्य प्रमुख स्वामी महाराज यांच्या निधनाबद्दल पंतप्रधानांकडून शोक व्यक्त; उद्या सारंगपूर येथे पंतप्रधान स्वामीजींचे अंत्यदर्शन घेणार

परमपूज्य प्रमुख स्वामी महाराज यांच्या निधनाबद्दल पंतप्रधान नरेंद्र मोदी यांनी दु:ख व्यक्त केले आहे. परमपूज्य प्रमुख स्वामी महाराज यांच्या आठवणींना उजाळा देताना पंतप्रधान म्हणाले की, स्वामीजी आपले मार्गदर्शक होते तसेच त्यांनी समाजाप्रती केलेली सेवा कायम स्मरणात राहील. उद्या सकाळी लाल किल्ल्यावरुन देशाला संबोधित केल्यानंतर पंतप्रधान गुजरातमधील सारंगपूर येथे जाऊन परमपूज्य प्रमुख स्वामी महाराज यांचे अंत्यदर्शन घेतील. करुणा आणि विनयशीलता या मूल्यांची जपणूक करत होते. समाजाप्रती त्यांनी केलेली सेवा कायम स्मरणात राहील. “परमपूज्य स्वामी महाराज आपल्यासाठी मार्गदर्शक होते. त्यांच्याबरोबरचे आपले संबंध आपण कधीच विसरु शकणार नाही, त्यांचे अस्तित्व कायम स्मरणात राहील”, असे पंतप्रधान म्हणाले.
71 व्या प्रजासत्ताक दिन संचलनात सहभागी होणाऱ्या एनसीसी कॅडेटस्, एनएसएस स्वयंसेवक, चित्ररथ कलाकारांशी पंतप्रधानांचा संवाद

राजधानी दिल्लीत होणाऱ्या 71व्या प्रजासत्ताक दिन संचलनात सहभागी होणाऱ्या 1730 आदिवासी अतिथी, एनसीसी कॅडेटस्, एनएसएस स्वयंसेवक, चित्ररथ कलाकारांशी पंतप्रधान नरेंद्र मोदी यांनी संवाद साधला. प्रजासत्ताक दिन संचलनात भारताच्या संस्कृतीची झलक जगाला अनुभवायला मिळेल. भारत म्हणजे केवळ भौगोलिक अस्तित्व असलेले क्षेत्र नव्हे. भारत म्हणजे केवळ 130 कोटी जनतेचे निवासस्थान नव्हे तर चैतन्यदायी परंपरांचे एक राष्ट्र आहे, असे पंतप्रधान म्हणाले. भारत म्हणजे जीवनाच्या शैली, कल्पना आणि विविध तत्वज्ञान जिथे नांदतात असा देश आहे. भारत म्हणजे सर्व धर्म समभाव, भारत म्हणजे सत्याचा विजय, भारत म्हणजे स्वयंपूर्णता, भारत म्हणजे जिथे स्त्री शक्तीची पूजा, भारत म्हणजे भारतीयत्वाच्या सामायिक धाग्यात गुंफलेली विविध फुलं. आपल्या मूलभूत कर्तव्यांना महत्व देण्याची वेळ आली असून आपण इमानदारीने आपली कर्तव्य पार पाडली तर आपल्या हक्कांसाठी झगडण्याची आवश्यकताच उरणार नाही असे पंतप्रधान म्हणाले.
भारत आणि कतार यांच्या दरम्यान माहिती तंत्रज्ञान क्षेत्रात सामंजस्य करार

पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीत भारत आणि कतार यांच्या दरम्यान माहिती आणि तंत्रज्ञान क्षेत्रातील सामंजस्य कराराला मान्यता देण्यात आली. उभय देशांमध्ये 1 जानेवारी आणि 12 जानेवारीला करार करण्यात आले होते. उभय देशांतील सहकार्याच्या करारामुळे माहिती आणि संचार तंत्रज्ञान क्षेत्रामध्ये खाजगी तसेच सार्वजनिक क्षेत्रात अत्याधुनिक संस्थांची उभारणी करणे शक्य होणार आहे.
पंतप्रधानांची   छत्तीसगडला भेट,  जंगलसफारीचा प्रारंभ, पंडित दिनदयाळ उपाध्याय यांच्या पुतळयाचे अनावरण,  तसेच राज्योत्सवाचा पंतप्रधानांच्या हस्ते शुभारंभ

पंतप्रधान नरेंद्र मोदी यांनी आज छत्तीसगडमधल्या नया रायपूरला भेट दिली. शहरातल्या छोटेखानी जंगल सफारीचे उद्‌घाटन करुन त्यांनी एक भेट या सफारीलाही दिली. पंडित दिनदयाळ उपाध्याय यांच्या पुतळयाचे पंतप्रधानांनी अनावरण केले. मध्यवर्ती रस्त्याचे एकात्म प्रथेचे लोकार्पण केले आणि नया रायपूर बीआरटीएस प्रकल्पांचे उद्‌घाटन केले. “हमार छत्तीसगड योजना” यात सहभागी झालेल्या व्यक्तींची पंतप्रधानांनी भेट घेतली. राज्योत्सवाचे उद्‌घाटनही पंतप्रधानांनी केले. ओडीएफ मोहिमेअंतर्गत उत्कृष्ट कामगिरी करणाऱ्या दोन जिल्हयातल्या आणि पंधरा विभागातल्या अधिकाऱ्यांना पंतप्रधानांच्या हस्ते प्रशस्तीपत्रे देऊन गौरविण्यात आले. उज्वला योजनेअंतर्गंत , पंतप्रधानांनी एलपीजी जोडण्यांचे वाटप केले. तसेच सौर उज्वला योजनेतल्या निवडक लाभार्थींना सौर पंपाचे वाटपही केले. माजी पंतप्रधान अटलबिहारी वाजपेयी यांनी छत्तीसगडसह तीन नव्या राज्‍यांची शांतता आणि सलोख्याने निर्मिती केल्याचे स्मरण पंतप्रधानांनी केले. तुलनेने छोटे असलेले राज्यही विकासाची नवी उंची कशी गाठू शकते याचे दर्शन छत्तीसगडचे मुख्यमंत्री डॉ. रमणसिंह यांनी घडवले आहे अशा शब्दात पंतप्रधानांनी त्यांची प्रशंसा केली. या विकास उपक्रमांचा छत्तीसगडमधल्या भावी पिढयांना लाभ होईल, असेही पंतप्रधान म्हणाले. छत्तीसगडमध्ये पर्यटनाला मोठा वाव असून त्यामुळे गरीबातल्या गरीबालाही नव्या आर्थिक संधी प्राप्त होईल असे पंतप्रधान म्हणाले. शेतकऱ्यांसाठी उपयुक्त पावले उचलल्याबद्दल पंतप्रधानांनी छत्तीसगडची प्रशंसा केली.
दुहेरी कर आणि कर चुकवेगिरी टाळण्यासाठी भारत आणि कतार यांच्यातल्या करारात सुधारणा करायला मंत्री मंडळाची मंजुरी

उत्पन्नावरील कराच्या संदर्भात दुहेरी कर आणि कर चुकवेगिरी टाळण्यासाठी भारत आणि कतार यांच्यातल्या करारात सुधारणा करायला केंद्रीयमंत्री मंडळाने मंजुरी दिली आहे. दुहेरी कर टाळण्यासाठीच्या कतार बरोबरच्या सध्याच्या करारावर 7 एप्रिल 1999 ला स्वाक्षऱ्या करण्यात आल्या आणि 15 जानेवारी 2000 पासून हा करार अमलात आला. सुधारित करारात अद्ययावत मानकानुसार माहितीचे आदान प्रदान, लाभाच्या तरतुदीची मर्यादा, तसेच भारताबरोबर नुकत्याच झालेल्या कराराच्या तरतुदी समाविष्ट करण्यात आल्या आहेत.
श्रीलंकेचे पंतप्रधान म्हणून शपथ ग्रहण केल्याबद्दल रानिल विक्रमसिंघे यांना पंतप्रधानांकडून शुभेच्छा

श्रीलंकेचे पंतप्रधान म्हणून शपथ ग्रहण केल्याबद्दल रानिल विक्रमसिंघे यांचे पंतप्रधान नरेंद्र मोदी यांनी अभिनंदन केले आहे. “ श्रीलंकेचे पंतप्रधान म्हणून शपथ ग्रहण केल्याबद्दल मी रानिल विक्रमसिंघे यांचे अभिनंदन करतो व त्यांना शुभेच्छा देतो,” असे पंतप्रधानांनी आपल्या संदेशात म्हटले आहे.
कार्ड आणि डिजीटल साधनांच्या माध्यमातून भरणा करण्यासाठी प्रोत्साहन

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत कार्ड आणि डिजीटल साधनांच्या माध्यमातून भरणा करण्यासाठी प्रोत्साहन देण्याच्या निर्णयाला मंजूरी देण्यात आली. यामुळे रोखीचे व्यवहार कमी होतील. सरकारचे विविध मंत्रालय, विभाग आणि संस्था यांना याच्या अंमलबजावणीसाठी मान्यता देण्यात आली आहे. यात काही अल्पकालीन (ज्याची अंमलबजावणी एक वर्षाच्या आत होईल), तर काही दीर्घकालीन (ज्याची अंमलबजावणी दोन वर्षाच्या आत होईल) अशा निर्णयांचा समावेश आहे. कार्ड आणि डिजीटल साधनांच्या माध्यमातून व्यवहार करण्यास प्रोत्साहन दिल्यामुळे करचुकवेगिरी, सरकारी व्यवहारांचे स्थलांतरण, याला आळा बसेल. नागरिकांना कार्ड आणि डिजीटल साधनांच्या माध्यमातून व्यवहार करण्यास प्रोत्साहन दिल्यामुळे रोखीचे व्यवहार कमी होतील. कार्ड आणि डिजीटल साधनांच्या माध्यमातून भरणा करण्यास प्रोत्साहन देण्यासाठी अधिभार, सेवाकर, कार्डवरील शुल्क रद्द करण्यात येणार आहे. व्यापारी सवलत दराचे (मर्चंट डिस्काऊंट रेट) सुसूत्रीकरण करण्यात येईल. डिजीटल माध्यमातून करण्यात येणाऱ्या दूरसंचार सेवांवरील शुल्क याचे सुसूत्रीकरण करण्यात येईल. मोबाईल बँकिंगला प्रोत्साहन, गैरव्यवहार झाल्यास तात्काळ उपाययोजना आणि देशातील व्यवहार पद्धतीची समीक्षा करण्यात येईल.
प्रधानमंत्री  मुद्रा योजनेंतर्गत शिशु कर्जाची त्वरित परतफेड केल्यास 2 टक्के व्याज सवलतीला 12 महिन्यांच्या कालावधीसाठी मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज प्रधानमंत्री मुद्रा योजनेंतर्गत (पीएमएमवाय) सर्व शिशु कर्ज खात्यांना 12 महिन्यांच्या कालावधीसाठी 2 टक्के व्याज सवलतीच्या योजनेला मंजुरी दिली. खालील निकषांची पूर्तता करणार्‍या कर्जाना ही योजना उपलब्ध असेल- 31 मार्च 2020 पर्यंत थकबाकी; 31 मार्च 2020 रोजी आणि या योजनेच्या परिचालनाच्या कालावधीत भारतीय रिझर्व्ह बँकेच्या (आरबीआय) मार्गदर्शक सूचनांनुसार अनुत्पादक मालमत्ता (एनपीए) श्रेणीत नाही. एनपीए बनल्यानंतर खाते ज्या महिन्यांमध्ये पुन्हा उत्पादक मालमत्ता बनले त्या महिन्यांसह एनपीए श्रेणीत नसलेल्या महिन्यांसाठी व्याज सवलत देय असेल. जे कर्जाची नियमित परतफेड करतील अशा लोकांना ही योजना प्रोत्साहन देईल . योजनेची अंदाजित किंमत सुमारे 1,542 कोटी रुपये असेल आणि केंद्र सरकारकडून ते पुरवले जातील. पार्श्वभूमी ही योजना आत्मनिर्भर भारत अभियानांतर्गत जाहीर केलेल्या एमएसएमई संबंधित एका उपाययोजनांच्या अंमलबजावणीसाठी आहे. पीएमएमवाय अंतर्गत, 50,000 रुपयांपर्यंत उत्पन्न देणार्‍या उपक्रमांसाठी दिले जाणारे कर्ज शिशु कर्ज म्हणून संबोधले जाते. पीएमएमवाय कर्जे अनुसूचित वाणिज्य बँका, बिगर -बँकिंग वित्तीय कंपन्या आणि सूक्ष्म वित्तीय संस्था, मुद्रा लि. मध्ये नोंदणीकृत यांसारख्या कर्जपुरवठा संस्थांकडून दिले जाते. सध्या सुरू असलेले कोविड-19 संकट आणि परिणामी लॉकडाऊनमुळे शिशु मुद्रा कर्जाद्वारे वित्तपुरवठा केला जाणाऱ्या सूक्ष्म आणि लघु उद्योगांच्या व्यवसायात गंभीर अडथळे निर्माण झाले आहेत. छोटे व्यवसाय सामान्यत: अगदी कमी ऑपरेटिंग मार्जिनवर काम करतात आणि सध्याच्या लॉकडाऊनचा त्यांच्या रोखीच्या व्यवहारांवर तीव्र परिणाम झाला आहे आणि त्यांच्या कर्जाची परतफेड करण्याच्या क्षमतेला धोका निर्माण झाला आहे. यामुळे परतफेडीमध्ये विलंब होऊ शकेल आणि भविष्यात संस्थात्मक पत सुविधेवर त्याचा परिणाम होईल. 31 मार्च 2020 पर्यंत पीएमएमवायच्या शिशु प्रवर्गातील सुमारे 9.37 कोटी कर्ज खात्यांची 1.62 लाख कोटी रुपयांची कर्जे थकीत होती. अंमलबजावणी धोरण भारतीय लघु उद्योग विकास बँक (एसआयडीबीआय) च्या माध्यमातून ही योजना राबवली जाईल आणि ती 12 महिन्यांसाठी कार्यरत राहील. ‘कोविड 19’ नियामक पॅकेज अंतर्गत आरबीआयने परवानगी दिलेल्या कर्जदारांना त्यांच्या संबंधित धनको संस्थांनी कर्जफेडीसाठी स्थगिती दिली असेल तर ही योजना स्थगिती कालावधी नंतर म्हणजे 01सप्टेंबर 2020 पासून 31 ऑगस्ट 2021 पर्यंत 12 महिन्यांसाठी सुरू राहील. इतर कर्जदारांसाठी योजना 01 जून 2020 पासून सुरु होईल आणि 31 मे 2021 पर्यंत असेल. प्रमुख प्रभाव ही योजना अभूतपूर्व परिस्थितीला विशिष्ट प्रतिसाद म्हणून तयार केली गेली आहे आणि कर्ज घेणाऱ्यांना त्यांच्या कर्जाचा खर्च कमी करून त्यांच्यावरील आर्थिक ताण कमी करणे हे उद्दीष्ट आहे. या योजनेमुळे या क्षेत्राला आवश्यक त्या प्रमाणात दिलासा मिळेल आणि यामुळे लहान उद्योगांना निधीअभावी कर्मचार्‍यांना काम न देता कामकाज सुरु ठेवण्यास सक्षम केले जाईल. छोट्या उद्योगांना संकटाच्या काळात कार्यरत ठेवण्यासाठी सहाय्य देऊन, या योजनेचा अर्थव्यवस्थेवर सकारात्मक परिणाम होईल आणि भविष्यात रोजगार निर्मितीसाठी आवश्यक पुनरुज्जीवनाला मदत मिळेल अशी अपेक्षा आहे.
वाराणसीमधील पूर स्थितीबाबत पंतप्रधानांकडून चिंता व्यक्त

वाराणसीमधील पूर स्थितीबाबत पंतप्रधान नरेंद्र मोदी यांनी चिंता व्यक्त केली आहे. वाराणसीमधील पूर स्थितीबाबत मला काळजी वाटत आहे. पंतप्रधान कार्यालय तेथील परिस्थितीवर जवळून लक्ष ठेवून आहे तसेच स्थानिक प्राधिकरणाच्या संपर्कात आहे. ‘बचाव आणि मदत कार्यासाठी राष्ट्रीय आपत्ती निवारण दलाची पथके वाराणसीत उपस्थित आहेत तसेच मध्य प्रदेशातील कार्यालय सर्व प्रकारच्या सहाय्यासाठी 24 तास कार्यरत आहे’ असे पंतप्रधानांनी म्हटले आहे.
पंतप्रधानांनी लालकृष्ण अडवाणी यांची भेट घेऊन त्यांना वाढदिवसाच्या शुभेच्छा दिल्या

नवी दिल्‍ली, 8 नोव्‍हेंबर 2022 पंतप्रधान नरेंद्र मोदी यांनी लालकृष्ण अडवाणी यांची भेट घेऊन त्यांना वाढदिवसाच्या शुभेच्छा दिल्या. आपल्या ट्विट संदेशात पंतप्रधान म्हणाले, "अडवाणीजी यांच्या घरी जाऊन त्यांना वाढदिवसाच्या शुभेच्छा दिल्या. भारताच्या विकासात त्यांनी दिलेले योगदान अमूल्य आहे. दूरदृष्टी आणि अलौकिक बुद्धिमत्तेसाठी ते देशभरात आदरणीय आहेत. भाजपाच्या उभारणी आणि सक्षमीकरणातील त्यांची भूमिका अतुलनीय आहे. मी त्यांच्या दीर्घ आणि निरोगी आयुष्यासाठी प्रार्थना करतो."
सिंगापूरला रवाना होण्यापूर्वी पंतप्रधानांनी दिलेले निवेदन

सिंगापूरला रवाना होण्यापूर्वी पंतप्रधान नरेंद्र मोदी यांनी दिलेले निवेदन पुढीलप्रमाणे- ‘‘आसियान भारत आणि पूर्व आशिया शिखर परिषदेत सहभागी होण्यासाठी मी 14 आणि 15 नोव्हेंबरला सिंगापूरला भेट देणार आहे. तसेच मी प्रादेशिक व्यापक आर्थिक भागीदारी नेत्यांच्या बैठकीत सहभागी होणार आहे. आशिया सदस्य देशांबरोबर तसेच भारत प्रशांत क्षेत्राबरोबर आपले संबंध अधिक दृढ करण्याप्रती आपल्या कटिबद्धतेचे प्रतीक या बैठकीतील माझा सहभाग आहे. अन्य आसियान आणि पूर्व आसियान शिखर परिषदेच्या नेत्यांबरोबर संवाद साधायला मी उत्सुक आहे. 14 नोव्हेंबरला सिंगापूर फिनटेक महोत्सवात प्रमुख भाषण देणारा पहिला राष्ट्रप्रमुख होण्याचा मान मला मिळणार आहे. जगातील आर्थिक तंत्रज्ञानावरील हा सर्वात मोठा कार्यक्रम असल्यामुळे या वेगाने विकसित होणाऱ्या क्षेत्रातील भारताचे सामर्थ्य दाखविण्यासाठी आणि संशोधन आणि विकासाला चालना देण्यासाठी जागतिक भागीदारी करण्यासाठी हा महोत्सव हे योग्य व्यासपीठ आहे. या माझ्या दौऱ्यात संयुक्त भारत-सिंगापूर हॅकेथॉनमध्ये सहभागी झालेल्या स्पर्धकांशी आणि विजेत्यांशी संवाद साधण्याची संधी मला मिळणार आहे. आपण जर योग्य प्रोत्साहन आणि पोषक परिसंस्था उपलब्ध करून दिली तर मानवतेला भेडसावणाऱ्या आव्हानांवर तोडगा शोधण्यात जागतिक नेते बनण्याची क्षमता आपल्या युवकांमध्ये आहे, असा मला विश्वास आहे. माझ्या या सिंगापूर दौऱ्यामुळे आसियान आणि पूर्व आशिया शिखर परिषदेच्या देशांबरोबर भागीदारी वाढवण्याला नव्याने गती मिळेल, असा मला विश्वास वाटतो. मी सिंगापूरला रवाना होत असून यंदा आसियानच्या अध्यक्ष पदाचा मान मला मिळाल्याबद्दल मी सिंगापूरचे हार्दिक अभिनंदन करतो आणि आसियान आणि संबंधित शिखर परिषदांचे आयोजन यशस्वीपणे पार पडो यासाठी शुभेच्छा देतो.’’
राज्यांना “पिण्यास योग्य मदय”, वर नियंत्रणाचा अधिकार हस्तांतरित करण्यासाठी उद्योग (विकास आणि नियमन) कायदा, 1951 च्या पहिल्‍या अनुसूचीमध्ये सुधारणा

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने, विधी आयोगाच्या 158 व्या अहवालातील शिफारशींनुसार, राज्यांना “पिण्यास योग्य मदय”, वरील नियंत्रणाचा अधिकार हस्तांतरित करण्यासाठी उद्योग (विकास आणि नियमन) कायदा 1951 च्या पहिल्या अनुसूचीमध्ये सुधारणा करायला मंजुरी दिली. उद्योग (विकास आणि नियमन) कायदा 1951 च्या पहिल्या अनुसूचीतील “26 आंबवणे प्रक्रिया उद्योग” या सध्याच्या शीर्षकाच्या ऐवजी आता 26 प्रक्रिया आंबवणे उद्योग (बाटलीबंद मदय व्यतिरिक्त) असे शीर्षक असेल. या संदर्भात एक विधेयक संसदेत सादर केले जाणार आहे. या सुधारणेमुळे मदय पिण्यास योग्य आणि औद्योगिक मदय संदर्भात केंद्र आणि राज्य सरकारच्या अधिकार क्षेत्रासंदर्भातील दीर्घकालीन गोंधळ संपुष्टात आला आहे. या सुधारणेमुळे केंद्र आणि राज्यांमध्ये समतोल राहील. यामुळे कायदा आणि मद्याचा दुरुपयोग टाळता येईल.
उत्तराखंड विधानसभेचे माजी अध्यक्ष हरबन्स कपूर यांच्या निधनाबद्दल पंतप्रधानांकडून शोक

उत्तराखंड विधानसभेचे माजी अध्यक्ष हरबन्स कपूर जी यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. ‘उत्तराखंडमधले आपल्या पक्षाचे ज्येष्ठ सहकारी हरबन्स कपूर जी यांच्या निधनाने दुःख झाले. दक्ष आमदार आणि प्रशासक असलेले हरबन्स कपूर यांचे जनसेवा आणि समाज कल्याणातले योगदान सदैव स्मरणात राहील. त्यांचे कुटुंबीय आणि हितचिंतकांच्या दुःखात मी सहभागी आहे. ओम शांती,’ असे पंतप्रधानांनी ट्वीटरवर म्हटले आहे.
पंतप्रधानांनी  50 व्या विजय दिवसानिमित्त मुक्तियोद्धे , वीरांगना  आणि भारतीय सशस्त्र दलांच्या शौर्य आणि बलिदानाचे स्मरण केले

पंतप्रधान नरेंद्र मोदी यांनी 50 व्या विजय दिवसानिमित्त मुक्तियोद्धे, वीरांगना आणि भारतीय सशस्त्र दलांमधील शूरवीरांच्या अदम्य शौर्याचे आणि बलिदानाचे स्मरण केले आहे. यानिमित्त ढाका येथे राष्ट्रपतींची उपस्थिती प्रत्येक भारतीयासाठी विशेष महत्त्वाची असल्याचेही मोदींनी म्हटले आहे. एका ट्विटमध्ये पंतप्रधान म्हणाले; "50 व्या विजय दिवसानिमित्त मुक्तियोद्धे , वीरांगना आणि भारतीय सशस्त्र दलांमधील शूरवीरांच्या अदम्य शौर्याचे आणि बलिदानाचे मी स्मरण करतो. आपण एकत्र येऊन जुलमी शक्तींविरुद्ध लढलो आणि त्यांचा पराभव केला. ढाका येथे राष्ट्रपतींची उपस्थिती प्रत्येक भारतीयासाठी विशेष महत्त्वाची आहे."
भारत आणि स्वीडन दरम्यान रेल्वे क्षेत्रात तांत्रिक सहकार्य करार

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत 15 फेब्रुवारी 2016 रोजी झालेल्या भारत-स्वीडन रेल्वे क्षेत्रातील तांत्रिक सहकार्य परस्पर सामंजस्य कराराला मंजूरी देण्यात आली. या परस्पर सामंजस्य करारामुळे खालील क्षेत्रात तांत्रिक सहकार्य प्रदान केले जाणार आहे. 1. रेल्वे धोरण विकास नियमन, संस्था दोन्ही देशांमधील वैशिष्टये 2. ज्ञानाची देवाण-घेवाण, तांत्रिक कौशल्य, नवीन उपक्रम, तंत्रज्ञान, शाश्वत उपाययोजना आणि संशोधन 3. शीत प्रदेशात मालवाहतूक, क्षमता निर्धारण (निश्चित वेळापत्रक) आणि कमाल देखभाल, सुधारित माल/संयुक्त वाहतूक 4. रेल्वे अभियंते आणि व्यवस्थापकांसाठी नियमित प्रशिक्षण आणि रेल्वेची विश्वसनियता व देखभाल यावर शिक्षण
बांगलादेशच्या पंतप्रधान शेख हसीना यांनी सार्वत्रिक निवडणुका 2019 मधील जनादेशाबाबत पंतप्रधानांचे केले अभिनंदन

सार्वत्रिक निवडणुका 2019 मध्ये पंतप्रधान नरेंद्र मोदी यांच्या नेतृत्वाखालील रालोआ सरकारला मिळालेल्या स्पष्ट बहुमताबद्दल बांगलादेशच्या पंतप्रधान शेख हसीना यांनी त्यांचे दूरध्वनी करुन अभिनंदन केले आहे. निकालानंतर पंतप्रधानांचे लगेचच अभिनंदन करणाऱ्या परदेशी नेत्यांपैकी त्या एक आहेत. भारत आणि बांगलादेश यांच्यातील अत्यंत जवळकीचे आणि सौहार्दाचे संबंध तसेच दोन्ही नेत्यांमधले सख्य यातून दिसून येते. भारत-बांगलादेश संबंध नव्या उंचीवर पोहोचवण्याची शपथ दोन्ही नेत्यांनी घेतली आहे. सुरक्षा, व्यापार, वाहतूक, ऊर्जा यातील भागीदारी अधिक वृद्धिंगत करण्यासाठी आणि नागरिकांमधले संबंध अधिक दृढ करण्यासाठीच्या योजना वेगाने पूर्ण करण्याचे महत्व दोन्ही नेत्यांनी मान्य केले आहे. वंगबंधू शेख मुजिबुर रेहमान यांची 100 वी जयंती 2020 मध्ये असून, बांगलादेश मुक्तीचा सुवर्णमहोत्सव 2021 मधे आहे. या दृष्टीने पुढील 3 वर्ष महत्वाची आहे. द्विपक्षीय संबंध अधिक मजबूत होण्यासाठी काम करण्याकरिता बैठकीसाठी लवकरात लवकर तारखा ठरवण्याबाबत दोन्ही नेत्यांमध्ये सहमती झाली आहे.